เตือนผู้โดยสารสุวรรณภูมิเผื่อเวลาเดินทาง 3-4 ชั่วโมง
สุวรรณภูมิเตรียมแผนรองรับเหตุฉุกเฉินช่วงม็อบบุกกรุง วอนผู้โดยสาร เผื่อเวลาเดินทางล่วงหน้าอย่างน้อย 3-4 ชั่วโมง
10 มี.ค. 2553

สุวรรณภูมิเตรียมแผนรองรับเหตุฉุกเฉินช่วงม็อบบุกกรุง วอนผู้โดยสาร เผื่อเวลาเดินทางล่วงหน้าอย่างน้อย 3-4 ชั่วโมง
นายนิรันดร์ ธีรนาทสิน ผู้อำนวยการท่าอากาศยานสุวรรณภูมิ (ทสภ.) เปิดเผยว่า จากกระแสข่าวว่าจะมีการชุมนุมทางการเมืองในช่วงระหว่างวันที่ 11-23 มี.ค.53 ซึ่งอาจส่งผลกระทบต่อการเดินทางของผู้โดยสารที่จะใช้ท่าอากาศยานสุวรรณภูมิ (ทสภ.) จึงขอความร่วมมือผู้โดยสารเผื่อเวลาในการเดินทางล่วงหน้าไว้ให้มากขึ้นกว่าเดิม โดยผู้ที่จะเดินทางไปต่างประเทศให้เผื่อเวลาไว้ 3-4 ชั่วโมง ก่อนเครื่องออก ส่วนในประเทศควรเผื่อไว้ประมาณ 2-3 ชั่วโมง 
นอกจากนี้ ขอให้เตรียมเอกสารเดินทาง และนำของเหลว เจล สเปรย์ บรรจุในถุงพลาสติกใสให้เรียบร้อย เพื่อให้ผ่านขั้นตอนพิธีการตรวจคนเข้าเมืองและตรวจค้นผู้โดยสารเป็นไปด้วยความสะดวกรวดเร็ว  ซึ่งหากผู้โดยสารมีข้อสงสัยสามารถสอบถามได้ที่ ได้ที่ Call Center หมายเลขโทรศัพท์ 02-132-1888 หรือ 02-132-4000 ตลอด 24 ชั่วโมง 
นายนิรันดร์ กล่าวว่า ทสภ. ได้มีการเตรียมแผนรองรับการชุมนุมครั้งนี้แล้ว โดยมีทั้งแผนฉุกเฉินของท่าอากาศยาน แผนเผชิญเหตุด้านการจราจรและการขนส่ง โดยได้มีการทำแผนแบบบูรณาการร่วมกับแผนกรกฎ 52 ของตำรวจภูธร ภาค 1 และแผนป้องกันภัยฝ่ายพลเรือนจังหวัดสมุทรปราการ โดยได้มีการซ้อมแผนไป เมื่อปลายปีที่ผ่านมา ซึ่งแผนดังกล่าวจะมีการเตรียมการดูแลและอำนวยความสะดวกให้กับผู้โดยสารและสัมภาระให้สามารถเดินทางไปขึ้นเครื่องบินได้ และได้นำมาปรับปรุงแก้ไขให้มีประสิทธิภาพมากขึ้น รวมทั้งเมื่อสัปดาห์ที่ผ่านมาก็ได้มีการประชุม เพื่อทบทวนและซักซ้อมทำความเข้าใจกัน เพื่อให้การปฎิบัติไปในทิศทางเดียวกัน 
อย่างไรก็ตาม ในวันที่11 มี.ค. ทสภ. จะมีการประชุมสรุปทบทวนแผนและทำความเข้าใจอีกครั้งหนึ่งกับหน่วยงานที่เกี่ยวข้อง โดยจะสรุปการปฏิบัติตามแผนของแต่ละหน่วยงาน เพื่อให้การให้บริการผู้โดยสารยังคงดำเนินการต่อไปได้ในช่วงที่มีเหตุการณ์ชุมนุมทางการเมือง